b'\n_START_ARTICLE_\nYorishiro\n_START_PARAGRAPH_\nYorishiro (jap. \xe4\xbe\x9d\xe3\x82\x8a\xe4\xbb\xa3) tarkoittaa \xc5\xa1intolaisuudessa esinett\xc3\xa4 tai ihmist\xc3\xa4, joka kykenee houkuttelemaan itseens\xc3\xa4 kamin ja antamaan siten kamille fyysisen tilan, jossa se voi olla uskonnollisen seremonian aikana. Yorishiroja k\xc3\xa4ytet\xc3\xa4\xc3\xa4n seremonioiden aikana kutsumaan kameja paikalle palvontaa varten. Sana itsess\xc3\xa4\xc3\xa4n tarkoittaa kirjaimellisesti \xe2\x80\x9dl\xc3\xa4hestymisen korvaajaa\xe2\x80\x9d._NEWLINE_Yorishiron k\xc3\xa4site ja k\xc3\xa4ytt\xc3\xb6tapa eiv\xc3\xa4t ole ainoastaan japanilaisia ilmi\xc3\xb6it\xc3\xa4, vaan samanlaisia tapoja on my\xc3\xb6s muissa animistisissa kulttuureissa. Monoteistisissa uskonnoissa el\xc3\xa4imet ja esineet ovat ainoastaan maailman luojan teoksia, kun taas animisteille ne ovat henkien luonnollisia asuinpaikkoja, Japanin tapausessa kamien.\n_START_SECTION_\nHistoria\n_START_PARAGRAPH_\nYorishirot ja niiden historia ovat tiiviiss\xc3\xa4 yhteydess\xc3\xa4 \xc5\xa1intolaisten pyh\xc3\xa4k\xc3\xb6iden syntyyn. Varhaisilla japanilaisilla ei ollut k\xc3\xa4sityst\xc3\xa4 antropomorfisista jumaluuksista, vaan he tunsivat henkiolentojen l\xc3\xa4sn\xc3\xa4olon luonnossa ja sen ilmi\xc3\xb6iss\xc3\xa4. Vuorissa, metsiss\xc3\xa4, sateessa, tuulessa, ukkosessa ja joskus el\xc3\xa4imiss\xc3\xa4 ajateltiin olevan henkinen lataus, jonka voiman aineellisia ilmentymi\xc3\xa4 palvottiin kameina, olentoina, joiden syvin olemus on l\xc3\xa4hemp\xc3\xa4n\xc3\xa4 polynesialaista manaa kuin l\xc3\xa4nsimaisia jumaluuksia. Kyl\xc3\xa4neuvostot pyysiv\xc3\xa4t kameilta neuvoja ja kehittiv\xc3\xa4t yorishirot, joilla kameja voitiin houkutella puoleensa ukkosenjohdattimen tavoin. Yorishirojen tarkoitus oli houkutella kami puoleensa ja antaa sille aineellinen tila, jotta ihmiset voisivat olla vuorovaikutuksessa kamin kanssa seremonioidensa aikana. T\xc3\xa4h\xc3\xa4n tarkoitukseen niit\xc3\xa4 k\xc3\xa4ytet\xc3\xa4\xc3\xa4n edelleen. Kyl\xc3\xa4neuvostot pitiv\xc3\xa4t istuntojaan hiljaisissa paikoissa vuorilla tai mets\xc3\xa4ss\xc3\xa4 suuren puun, kiven tai muun yorishirona toimivan esineen l\xc3\xa4hell\xc3\xa4. N\xc3\xa4m\xc3\xa4 pyh\xc3\xa4t paikat ja niiden yorishirot kehittyiv\xc3\xa4t v\xc3\xa4hitellen nykyisiksi pyh\xc3\xa4k\xc3\xb6iksi. Pyh\xc3\xa4kk\xc3\xb6jen aivan ensimm\xc3\xa4iset rakennukset olivat varmasti vain vajoja, jotka rakennettiin yorishiroja varten. _NEWLINE_J\xc3\xa4lki t\xc3\xa4st\xc3\xa4 alkuper\xc3\xa4st\xc3\xa4 voidaan l\xc3\xb6yt\xc3\xa4\xc3\xa4 sanasta hokura (jap. \xe7\xa5\x9e\xe5\xba\xab), joka tarkoittaa kirjaimellisesti \xe2\x80\x9djumalvarastoa\xe2\x80\x9d ja josta kehittyi sana hokora (my\xc3\xb6s \xe7\xa5\x9e\xe5\xba\xab). Se oli yksi varhaisimmista pyh\xc3\xa4kk\xc3\xb6ihin viittaavista sanoista. Suurin osa nykyisin pyhin\xc3\xa4 pidetyist\xc3\xa4 pyh\xc3\xa4k\xc3\xb6iden esineist\xc3\xa4 ja asioista (puut, peilit, miekat, magatama-kivet) olivat alun perin yorishiroja, ja niit\xc3\xa4 alettiin vasta my\xc3\xb6hemmin pit\xc3\xa4\xc3\xa4 kameina assosiaation kautta.\n_START_SECTION_\nYleiset yorishirot\n_START_PARAGRAPH_\nYleisimm\xc3\xa4t yorishirot ovat miekkoja, peilej\xc3\xa4, paperisuikaleilla koristeltuja gohei-rituaalisauvoja, magatama-nimisi\xc3\xa4 (jap. \xe5\x8b\xbe\xe7\x8e\x89 tai \xe6\x9b\xb2\xe7\x8e\x89) pilkun muotoisia jalokivi\xc3\xa4, suuria kivi\xc3\xa4 (jap. \xe5\xb2\xa9\xe5\xa2\x83, iwasaka tai jap. \xe7\xa3\x90\xe5\xba\xa7, iwakura) tai pyhi\xc3\xa4 puita. Kamit asuvat usein erikoisen muotoisissa kiviss\xc3\xa4 tai puissa tai luolissa ja kummuissa. Yorishirot voivat olla my\xc3\xb6s henkil\xc3\xb6it\xc3\xa4, miss\xc3\xa4 tapauksessa heit\xc3\xa4 kutsutaan nimell\xc3\xa4 yorimashi (jap. \xe6\x86\x91\xe5\x9d\x90).\n_START_SECTION_\nPuut\n_START_PARAGRAPH_\n\xc5\xa0intolaisuuden luonteen vuoksi yorishirot ovat usein luonnon muodostelmia, kuten puita. \xc5\xa0intolaista pyh\xc3\xa4kk\xc3\xb6\xc3\xa4 tarkoittavat kirjoitusmerkit (jap. \xe7\xa5\x9e\xe7\xa4\xbe, \xe7\xa4\xbe ja \xe6\x9d\x9c\xe7\xb8\x84) voidaankin lukea paitsi jinja ja yashiro my\xc3\xb6s mori (\xe2\x80\x9dmets\xc3\xa4\xe2\x80\x9d). Lukutapa heijastelee sit\xc3\xa4, ett\xc3\xa4 ensimm\xc3\xa4iset pyh\xc3\xa4k\xc3\xb6t olivat yksinkertaisesti pyhi\xc3\xa4 lehtoja tai metsi\xc3\xa4, joissa kamit olivat l\xc3\xa4sn\xc3\xa4. Monien pyh\xc3\xa4kk\xc3\xb6jen alueella on edelleen yksi alkuper\xc3\xa4isist\xc3\xa4 yorishiroista, suuri puu, jota ymp\xc3\xa4r\xc3\xb6i shimenawaksi (jap. \xe6\xa8\x99\xe7\xb8\x84\xe3\x83\xbb\xe6\xb3\xa8\xe9\x80\xa3\xe7\xb8\x84\xe3\x83\xbb\xe4\xb8\x83\xe4\xba\x94\xe4\xb8\x89\xe7\xb8\x84) kutsuttu pyh\xc3\xa4 k\xc3\xb6ysi. Nykyisin sellaiset puut ovat muuttuneet assosiaation kautta itse jumalallisiksi, eiv\xc3\xa4tk\xc3\xa4 ne en\xc3\xa4\xc3\xa4 ainoastaan edusta kameja._NEWLINE_Nimell\xc3\xa4 himorogi tunnetut \xc5\xa1intolaiset alttarit ovat yleens\xc3\xa4 vain neli\xc3\xb6nmuotoisia alueita, jotka rajataan kulmistaan vihreill\xc3\xa4 bambuilla tai sakaki-puilla, jotka kannattelevat pyhi\xc3\xa4 shimenawa-rajak\xc3\xb6ysi\xc3\xa4. Keskelle laitetaan yorishiroksi sakaki-oksa.\n_START_SECTION_\nIwakura\n_START_PARAGRAPH_\nMy\xc3\xb6s kivikultit ovat yleisi\xc3\xa4. Iwakura on yksinkertaisesti kivimuodostelma, johon kami kutsutaan laskeutumaan ja joka on siksi pyh\xc3\xa4\xc3\xa4 maata. Ajan kanssa assosiaation kautta my\xc3\xb6s iwakuria itsess\xc3\xa4\xc3\xa4n voidaan pit\xc3\xa4\xc3\xa4 nyky\xc3\xa4\xc3\xa4n jumalallisina. Japanissa tehdyt arkeologiset tutkimukset ovat varmistaneet, ett\xc3\xa4 iwakura-kultti on muinainen. Nyky\xc3\xa4\xc3\xa4nkin kivi\xc3\xa4, joiden katsotaan olevan sukua pyh\xc3\xa4k\xc3\xb6n kamille, k\xc3\xa4ytet\xc3\xa4\xc3\xa4n pyh\xc3\xa4k\xc3\xb6iss\xc3\xa4 kamille annettavissa ruokauhreissa.\n_START_SECTION_\nIwasaka\n_START_PARAGRAPH_\nIwasaka on kivialttari tai kumpu, joka rakennetaan yorishiroksi kutsumaan kami paikalle palvontaa varten. Iwasakan ja iwakuran k\xc3\xa4sitteet ovat niin l\xc3\xa4hell\xc3\xa4 toisiaan, ett\xc3\xa4 joidenkin mielest\xc3\xa4 sanat ovat toistensa synonyymeja.\n_START_SECTION_\nYorishirot kodeissa\n_START_PARAGRAPH_\nEniten yorishiroja on kuitenkin ihmisten kodeissa. Uudenvuoden juhlan aikana ihmiset koristelevat kotiensa sis\xc3\xa4\xc3\xa4nk\xc3\xa4ynnit kadomatsu-koristeilla, jotka ovat uudenvuoden kamille tarkoitettuja yorishiroja. Kamia edustavia kamifuda-paperinpaloja ripustetaan oven yl\xc3\xa4puolelle. On olemassa k\xc3\xa4ym\xc3\xa4l\xc3\xa4ss\xc3\xa4 asuvia kameja (benj\xc5\x8d-gami) ja kaivossa asuvia kameja (suijin). Kamado-gami asuu uunissa, ja sen teht\xc3\xa4v\xc3\xa4 on suojella taloa tulipaloilta. Muita yleisi\xc3\xa4 yorishiroja ovat pieni kamidana-alttari ja butsudan, alttari kuolleille (butsudanit oli alun perin tarkoitettu vain buddhalaisia menoja varten, mutta niiss\xc3\xa4 on nyky\xc3\xa4\xc3\xa4n usein my\xc3\xb6s ihai-muistolevyj\xc3\xa4, yorishiroja kuolleiden sukulaisten paikalle kutsumista varten). Kaupoissa on usein tassuaan nostavia manekineko-savikissoja tai haravan kaltaisia kumade-nimisi\xc3\xa4 bambuesineit\xc3\xa4, jotka on tarkoitettu houkuttelemaan paikalle hyv\xc3\xa4\xc3\xa4 liikeonnea.'